Kwotas is onwettig, beslis hof – Solidariteit - Solidariteit WêreldSolidariteit Wêreld | Page 709
Tuis › Mediaverklarings › Kwotas is onwettig, beslis hof – Solidariteit
Kwotas is onwettig, beslis hof – Solidariteit
Donderdag, April 14th, 2016
Die arbeidshof in Johannesburg het vandeesweek bevind dat die gebruik van 'n kwotastelsel in die werkplek onwettig is. Dié uitspraak is gelewer na aanleiding van Solidariteit se hofsaak oor onbillike diskriminasie teen die Tshwane Munisipaliteit. Kragtens die hofuitspraak moet die munisipaliteit mnr. Jan Pretorius, 'n water-ouditbeampte, bevorder en terugwerkend vergoed.
Regter Faan Coetzee het onder meer bevind dat die munisipaliteit onbuigsaam opgetree het toe hy Pretorius telkens vir bevordering oor die hoof gesien het. Die hof het voorts bevind dat die munisipaliteit se aanstellingsbeleid, waarvolgens daar suiwer op grond van ras en geslag teen mnr. Pretorius gediskrimineer is, op 'n kwotastelsel neerkom wat strydig is met die Wet op Diensbillikheid.
Dr. Dirk Hermann, bedryfshoof van Solidariteit, sê die hof het in sy uitspraak daarop gewys dat die munisipaliteit se aanstellingsbeleid slegs op syfers sonder enige meetbare doelwitte berus. "Dit kom dus neer op die subjektiewe uitsluiting van individue van die nie-aangewese groep. Die uitspraak maak dit egter duidelik dat staatsdepartemente sonder regstellendeaksieplanne nie agter beleidsdokumente sonder behoorlike regstelteikens en meetbare doelwitte kan skuil nie," het Hermann gesê.
Hermann meen vandeesweek se hofuitspraak is enig in sy soort aangesien dit die eerste keer is dat die hof bevind het dat daar deur middel van 'n kwotastelsel onbillik teen 'n wit man gediskrimineer is. "Die hof het bevind dat om poste net aan die hand van die nasionale rassedemografie te vul óf selfs vakant te laat ten koste van geskikte wit mans, onwettig is. Die hof het voorts bevind dat die munisipaliteit geen regsgronde gehad het om 'n toepaslik gekwalifiseerde kandidaat uit die onderhoudproses te laat nie. Boonop het hulle ook nie in ag geneem dat die pos 'n skaars vaardigheid vereis nie," sê Hermann.
Hermann het bygevoeg dat alle werkgewers kragtens vandeesweek se uitspraak gedwing word om voortaan 'n genuanseerde benadering tot regstellende aksie te volg. "Die uitspraak het weereens bevestig dat numeriese teikens in regstelplanne of beleidsdokumente 'n verskeidenheid van faktore in ag moet neem. Hierdie uitspraak skep dus die nodige regsgronde vir toekomstige sake oor gevalle waarin daar op grond van kwotas onbillik teen individue van die nie-aangewese groep gediskrimineer word," het Hermann bygevoeg.
Kragtens vandeesweek se hofbevel moet Pretorius op 1 Mei 2016 amptelik in die pos as voorman van ambagte, wat tans steeds vakant is, aangestel word. Die munisipaliteit moet ook terugwerkende vergoeding aan Pretorius betaal. Die vergoeding behels die verskil tussen sy huidige salaris en die salaris wat hy as voorman van ambagte gedurende die tydperk 8 Oktober 2013 tot 30 April 2016 sou verdien het.
Agtergrond oor die saak:
Pretorius, wat sedert 1999 vir die Departement van Water en Sanitasie werk, is in Augustus 2012, en weer in Julie 2013, weens sy velkleur oor die hoof gesien toe hy vir die pos voorman: ambagte aansoek gedoen het. Dit is ten spyte van die feit dat Pretorius deur 'n paneel as die mees geskikte kandidaat vir die posisie aangewys is. Die munisipaliteit het boonop nie in hierdie tyd oor 'n goedgekeurde regstellendeaksieplan beskik nie.
Die pos waarvoor Pretorius aanvanklik in 2012 aansoek gedoen het, is weer in Julie 2013 geadverteer. Pretorius het toe vir 'n tweede keer aansoek gedoen vir die pos, maar is hierdie keer nie vir 'n onderhoud genooi nie en is ook nie op die kortlys geplaas nie. Nadat Pretorius 'n grief hieroor by die munisipaliteit ingedien het, is hy in Oktober 2013 in kennis gestel dat geen wit persone vir die posisie oorweeg mag word nie.
Die Tshwane Munisipaliteit het in Mei 2013 'n regstellendeaksieplan, terugwerkend vir die tydperk van 1 Julie 2012 tot 30 Junie 2017 aanvaar. Pretorius is glo op grond van hierdie plan nie in die pos waarvoor hy aansoek gedoen het, aangestel nie. Die plan bevat 'n resolusie wat bepaal dat geen wit persoon in die genoemde posisie aangestel mag word nie.
Regstappe kan volg nadat Denel weier om grieweprosedure te volg
Solidariteit ondersoek tans die moontlikheid om regstappe teen krygsvervaardiger Denel te doen omdat die groep al sowat 'n maand lank sloer om 'n grief wat deur 'n Solidariteit-verteenwoordiger gelê is, op te volg. Die grief volg op 'n reeks valse aantygings wat in November verlede jaar in 'n naamlose brief ... Lees meer
SA belastingstelsel verarm die deursneewerker
Die deursnee-werknemer se netto belastinglas het sedert 1994 met sowat 200% toegeneem. "Die rede hiervoor is dat mense belas word teen 'n koers wat impliseer dat die staat die meeste noodsaaklike dienste aan sal voorsien, maar hulle moet dan self opdok vir gesondheidsorg, onderwys, veiligheid, elektrisiteit, behuising, pensioene en ander ... Lees meer
Swak salaris dra by tot tekort aan ambagsmanne
Swak betaling is die belangrikste bydraende faktor in Suid-Afrika se tekort aan ambagsmanne. The gemiddelde Suid-Afrikaanse ambagsman is 54 jaar oud, wat toon dat ons land 'n hele geslag ambagsmanne oorgeslaan het. Volgens Flip Buys, uitvoerende hoof van die vakbond Solidariteit, sal nie genoeg jongmense ambagte as loopbaan kies terwyl ... Lees meer